CELEX: 32022L0543
Language: el
Date: 2022-04-05 00:00:00
Title: Οδηγία (ΕΕ) 2022/543 του Συμβουλίου της 5ης Απριλίου 2022 για την τροποποίηση των οδηγιών 2008/118/ΕΚ και (ΕΕ) 2020/262 όσον αφορά τα καταστήματα αφορολόγητων ειδών που βρίσκονται στον γαλλικό τερματικό σταθμό της σήραγγας της Μάγχης

6.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 107/13
               
            
         ΟΔΗΓΙΑ (ΕΕ) 2022/543 ΤΟΥ ΣΥΜΒΟΥΛΙΟΥ
         της 5ης Απριλίου 2022
         για την τροποποίηση των οδηγιών 2008/118/ΕΚ και (ΕΕ) 2020/262 όσον αφορά τα καταστήματα αφορολόγητων ειδών που βρίσκονται στον γαλλικό τερματικό σταθμό της σήραγγας της Μάγχης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Το άρθρο 14 παράγραφος 1 της οδηγίας 2008/118/ΕΚ του Συμβουλίου (3) επιτρέπει στα κράτη μέλη να απαλλάσσουν από την καταβολή του ειδικού φόρου κατανάλωσης τα υποκείμενα σε ειδικό φόρο κατανάλωσης προϊόντα τα οποία διατίθενται από τα καταστήματα αφορολογήτων ειδών που βρίσκονται σε αερολιμένες και λιμένες της Ένωσης, προς πώληση σε ταξιδιώτες που μεταβαίνουν σε τρίτο έδαφος.
                  
               
                     (2)
                  
                  
                     Η σταθερή σύνδεση της Μάγχης είναι μια σιδηροδρομική σύνδεση, η οποία αποτελείται από σήραγγα που έχει διανοιχτεί σε δύο στοές υπό τη Μάγχη, μεταξύ της Coquelles (Pas-de-Calais, Γαλλία) και του Folkestone (Kent, Ηνωμένο Βασίλειο). Διαθέτει μια συναφή στοά υπηρεσίας και τερματικούς σταθμούς ελέγχου της εισόδου και εξόδου στις σήραγγες σε αμφότερα τα άκρα. Λόγω των υποδομών αυτών, έχει τα χαρακτηριστικά θαλάσσιας σύνδεσης μεταξύ της Γαλλίας και του Ηνωμένου Βασιλείου, με συνοριακούς ελέγχους στους δύο τερματικούς σταθμούς πρόσβασης. Η θαλάσσια σύνδεση και η σταθερή σύνδεση της Μάγχης καθιστούν δυνατή τη διάβαση της Μάγχης υπό τους ίδιους όρους.
                  
               
                     (3)
                  
                  
                     Ως εκ τούτου, ο γαλλικός τερματικός σταθμός της σταθερής σύνδεσης της Μάγχης στην Coquelles θα πρέπει να θεωρηθεί ισοδύναμος με λιμένα για τους σκοπούς του άρθρου 14 της οδηγίας 2008/118/ΕΚ.
                  
               
                     (4)
                  
                  
                     Λόγω της αποχώρησης του Ηνωμένου Βασιλείου από την Ένωση, η οποία οδήγησε στο άνοιγμα καταστημάτων αφορολόγητων ειδών στους λιμένες του Calais και της Δουνκέρκης, καθώς και στον τερματικό σταθμό του Ηνωμένου Βασιλείου της σταθερής σύνδεσης της Μάγχης στο Folkestone, είναι σκόπιμο να επιτραπεί το άνοιγμα καταστημάτων αφορολόγητων ειδών στον γαλλικό τερματικό σταθμό της σταθερής σύνδεσης της Μάγχης στην Coquelles.
                  
               
                     (5)
                  
                  
                     Δεδομένου ότι οι επιβάτες που χρησιμοποιούν τη σταθερή σύνδεση της Μάγχης δεν μπορούν να εξέλθουν από αυτήν έως ότου φτάσουν στον προορισμό τους, ο κίνδυνος μη συμμόρφωσης με τα όρια για επιτρεπόμενες εισαγωγές ελεύθερες από δασμούς και ειδικούς φόρους κατανάλωσης και, κατά συνέπεια, ο φόρτος ελέγχου για τις τελωνειακές αρχές θα είναι περιορισμένοι. Ωστόσο, προκειμένου να προλαμβάνεται οποιαδήποτε φοροδιαφυγή, φοροαποφυγή ή κατάχρηση, η Γαλλία θα πρέπει να λάβει τα αναγκαία μέτρα για να διασφαλίσει την ορθή εφαρμογή της απαλλαγής από τον φόρο στα καταστήματα αφορολόγητων ειδών του γαλλικού τερματικού σταθμού της σταθερής σύνδεσης της Μάγχης στην Coquelles.
                  
               
                     (6)
                  
                  
                     Δεδομένου ότι η οδηγία (ΕΕ) 2020/262 του Συμβουλίου (4) καταργεί και αντικαθιστά την οδηγία 2008/118/ΕΚ από τις 13 Φεβρουαρίου 2023, η αντίστοιχη διάταξη της οδηγίας (ΕΕ) 2020/262 θα πρέπει επίσης να τροποποιηθεί.
                  
               
                     (7)
                  
                  
                     Συνεπώς, οι οδηγίες 2008/118/ΕΚ και (ΕΕ) 2020/262 θα πρέπει να τροποποιηθούν αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποίηση της οδηγίας 2008/118/ΕΚ
            Το άρθρο 14 της οδηγίας 2008/118/ΕΚ τροποποιείται ως εξής:
            
                        1)
                     
                     
                        παρεμβάλλεται η ακόλουθη παράγραφος:
                        
                           «1α.   Η απαλλαγή που προβλέπεται στην παράγραφο 1 εφαρμόζεται επίσης στα υποκείμενα σε ειδικό φόρο κατανάλωσης προϊόντα που διατίθενται από καταστήματα αφορολογήτων ειδών που βρίσκονται στον γαλλικό τερματικό σταθμό της σήραγγας της Μάγχης στην Coquelles, σε επιβάτες κατόχους εισιτηρίων τα οποία ισχύουν για μεταφορά προς το Ηνωμένο Βασίλειο μέσω της σταθερής σύνδεσης της Μάγχης.»,
                        
                     
                  
                        2)
                     
                     
                        η παράγραφος 3 αντικαθίσταται με το ακόλουθο κείμενο:
                        
                           «3.   Τα κράτη μέλη λαμβάνουν τα αναγκαία μέτρα για να διασφαλίζουν ότι οι απαλλαγές που προβλέπονται στις παραγράφους 1, 1α και 2 εφαρμόζονται κατά τρόπο ώστε να αποτρέπεται οποιαδήποτε φοροδιαφυγή, φοροαποφυγή ή κατάχρηση.».
                        
                     
                  
         
            Άρθρο 2
            Τροποποίηση της οδηγίας (ΕΕ) 2020/262
            Το άρθρο 13 της οδηγίας (ΕΕ) 2020/262 τροποποιείται ως εξής:
            
                        1)
                     
                     
                        παρεμβάλλεται η ακόλουθη παράγραφος:
                        
                           «1α.   Η απαλλαγή που προβλέπεται στην παράγραφο 1 εφαρμόζεται επίσης στα υποκείμενα σε ειδικό φόρο κατανάλωσης προϊόντα που διατίθενται από καταστήματα αφορολογήτων ειδών που βρίσκονται στον γαλλικό τερματικό σταθμό της σήραγγας της Μάγχης στην Coquelles, σε επιβάτες κατόχους εισιτηρίων τα οποία ισχύουν για μεταφορά προς το Ηνωμένο Βασίλειο μέσω της σταθερής σύνδεσης της Μάγχης.»,
                        
                     
                  
                        2)
                     
                     
                        η παράγραφος 3 αντικαθίσταται με το ακόλουθο κείμενο:
                        
                           «3.   Τα κράτη μέλη λαμβάνουν τα αναγκαία μέτρα για να διασφαλίζουν ότι οι απαλλαγές που προβλέπονται στις παραγράφους 1, 1α και 2 εφαρμόζονται κατά τρόπο ώστε να αποτρέπεται οποιαδήποτε φοροδιαφυγή, φοροαποφυγή ή κατάχρηση.».
                        
                     
                  
         
            Άρθρο 3
            Μεταφορά
            
               1.   Όταν ένα κράτος μέλος αποφασίζει να εφαρμόσει την απαλλαγή που προβλέπεται στο άρθρο 14 παράγραφος 1 της οδηγίας 2008/118/ΕΚ σύμφωνα με το άρθρο 1 της παρούσας οδηγίας ή την απαλλαγή που προβλέπεται στο άρθρο 13 παράγραφος 1 της οδηγίας (ΕΕ) 2020/262 σύμφωνα με το άρθρο 2 της παρούσας οδηγίας και θεσπίζει τις αναγκαίες νομοθετικές, κανονιστικές και διοικητικές διατάξεις για την εφαρμογή της παρούσας οδηγίας, ενημερώνει αμέσως την Επιτροπή σχετικά με τα μέτρα που λήφθηκαν δυνάμει της παρούσας οδηγίας.
            
            
               2.   Οι διατάξεις αυτές, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από την παραπομπή αυτή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη.
            
         
         
            Άρθρο 4
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 5
            Η παρούσα οδηγία απευθύνεται στα κράτη μέλη.
         
         
            Λουξεμβούργο, 5 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               B. LE MAIRE
            
         
         
            (1)  Γνώμη της 9ης Μαρτίου 2022 (δεν έχει ακόμη δημοσιευθεί στην Επίσημη Εφημερίδα).
         
            (2)  Γνώμη της 23ης Φεβρουαρίου 2022 (δεν έχει ακόμη δημοσιευθεί στην Επίσημη Εφημερίδα).
         
            (3)  Οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας (ΕΕ) 92/12/ΕΟΚ (ΕΕ L 9 της 14.1.2009, σ. 12).
         
            (4)  Οδηγία (ΕΕ) 2020/262 του Συμβουλίου, της 19ης Δεκεμβρίου 2019, για τη θέσπιση του γενικού καθεστώτος των ειδικών φόρων κατανάλωσης (ΕΕ L 58 της 27.2.2020, σ. 4).